  Майя Бывальцева Удмуртиысь 11 муниципал кылдытэтъёсын 18 свалкаосты быдтыны 25 миллион 392 сюрс манет висъязы. Элькунын эрикрадэз радъянъя координаци кенешлэн пумиськоназ 19-тӥ гудырикошконэ со сярысь вераз улосвылысь инкуазь узырлыкъёсъя но инкуазез утёнъя министр Денис Удалов, ивортэ Удмуртиысь тӧролэн но кивалтэтлэн пресс-службазы. Удысэтлэн кивалтӥсез верамъя, министерство свалкаосты быдтыны коньдон висъянъя вожвылъяськон ортчытӥз, 22 муниципал кылдытэтъёслэсь 44 куриськонъёс вуизы. Субсидиос жаг куян 18 интыосты быдтыны сётозы. Та дыре министерство ёросъёсын тупанкылъёс юнматэ, собере соос Улосвыл операторен огкылъёс гожтоно луозы. Чакламтэ свалкаосты быдтон понна ужкагазъёсты али вить ёросъёсын дасяло – Ува, Вавож, Юкаменск, Кияса, Эгра. Со 2020-тӥ арын соосты «Чылкыт кун» («Чистая страна») федерал ӵектосэ пыртыны куриськон лэзьыны луонлык сётоз. Жуг-жаг куян интыосты быдтыны 2021-2022 аръёсы чакламын Таяз арын проектно-сметной ужкагазъёс дасяны коньдон Яр, Грак, Сюмси, Шаркан, Кез, Каракулино ёросъёслы но Можгалы висъялозы. Ужез 2019-2020-тӥ аръёс быдэстыны кулэ. Удмуртиысь инкуазь узырлыкъёсъя но инкуазез утёнъя министерство 2019-тӥ арын Якшур-Бӧдья черкогуртысь свалкаез быдтыны куриськон сётӥз. Кулэ ужкагазъёс вань ни, ужез быдэстыны 24 миллион 700 сюрс манет кулэ. 2020-тӥ арын Пичи Пурга ёросысь свалкаез быдтыны чакламын, солы 50 миллион манет кулэ. Проектно-сметной ужкагазъёс экологи эскеронъёсты ортчизы ни. Тодэ вайытом, 2019-тӥ ар кутсконлы Удмуртиын 481 чакламтэ свалкаос пусъемын, соослэн огъя быдӟалазы 394 гектар. 2018-тӥ арын сыӵе интыослэн лыдзы 85-лы кулэсмиз. Росси азьмуртэн кичӧлтэм «Экология» йӧскалык ӵектос улсын вань шараям чакламтэ свалкаосты быдтозы, озьы ик жуг-жагез утялтонъя выль объектъёс пуктозы.  Тегъёс: Мерлык Удмуртия жуг-жаг инкуазь коньдон Инкуазьузырлыкъяминистерство  